Årsmøtesak 4/2024 for Troms Arbeiderparti

Troms Arbeiderparti sin Arbeidsplan

for 2023-2024

Styrets innstilling: Arbeidsplanen for 2023 – 2024 vedtas



**Arbeidsplan 2023-2024**

I handlingsplanen peker vi på hva Troms Arbeiderparti skal prioritere å bruke tid og ressurser på den kommende perioden.

**1. Velfungerende kommuneparti**

Kommunepartiene er kjernen i partiets virksomhet. Det er her medlemmene har mulighet for å påvirke partiets arbeid og politikk, og det her vi som parti i hovedsak skal gi tilbud til medlemmene.

At kommunepartiene har planer for arbeidet, tilbud om politiske diskusjoner og skolering tilpasset ulike medlemsgrupper og en god kommunikasjons med disse, er avgjørende for å være relevante og interessante for politisk interesserte mennesker.

Arbeiderpartiet har satt fokus på dette frem mot landsmøtet i 2025, og fylkesstyret skal aktivt bidra til at fylkespartiet og kommunepartiene bidrar til dette arbeidet. Generelt må fylkespartiet ha et våkent blikk for hvordan kommunepartiene driver, og diskutere hvordan fylkespartiet kan hjelpe kommuneparti som sliter.

Fylkespartiet må i tillegg diskutere hvordan vi kan bidra til å gi tilbud til medlemmer på tvers av kommunegrensene, f.eks ved digitale foredrag, omreisende pub-og-politikk mv.

**2.Beholde og rekruttere medlemmer**

Medlemmene er det viktigste vi har i Arbeiderpartiet. Det er helt avgjørende å beholde eksisterende medlemmer og rekruttere. Medlemmene må oppleve det meningsfylt og viktig å være en del av laget. Aktivitetene må oppleves som meningsfylte og hyggelige.

Vi har ikke tradisjon for planmessig rekrutteringsarbeid i Troms Ap. Det må derfor i samarbeid med kommunepartiene lages en plan for rekruttering, som også henger sammen med punkt 1 i denne arbeidsplanen.

**3. Skolering av tillitsvalgte**

Det er mange funksjoner som skal fylles og oppgaver som skal gjøres i partiet. Til det trenger vi tillitsvalgte som er godt forberedt for oppgavene. I Troms Arbeiderparti har vi de siste årene hatt et relativt godt tilbud til medlemmer og tillitsvalgte og disse må videreføres i perioden.

I perioden må det i samarbeid med kommunepartiene kartlegges hvilket behov det er for ytterligere skolering, hvilke tilbud kommunepartiene kan gjennomføre selv og hvilket behov det er opp mot stortingsvalget.

**4. Faglig politisk samarbeid**

Det fagligpolitiske samarbeidet mellom LO og Arbeiderpartiet har en lang historie og har vært viktig for det samfunnet vi har i dag. Det er like viktig med et fortsatt sterkt fagligpolitisk samarbeid for at samfunnsutviklingen fortsetter i riktig retning. Det er krefter som arbeider for det motsatte. På samme måte som at vi ønsker faglige tillitsvalgte velkommen i partiet, er det viktig at engasjerte partimedlemmer også engasjerer seg i fagbevegelsen og påtar seg tillitsverv. Det bidrar til god forståelse for hverandres posisjon, mål og argumenter.

**5. Intern kommunikasjon**

God kommunikasjon i alle ledd i organisasjonen er en forutsetning for en god partikultur og for å nå ut med budskapet eksternt.

Vi har tatt digitale møtearenaer i stadig større bruk, men det er viktig at vi har et bevisst forhold til hvordan vi benytter oss at denne muligheten. Fysiske møter er veldig viktig og vi må balansere fysiske og digitale møter på en god måte.

Kommunepartiene må få god opplæring i bruk av MittAp og alle mulighetene som finnes der.

**6. Posisjonering av Troms Arbeiderparti**

Troms er pr 01.01.24 oppdelt som eget fylke igjen. Fylkesstyret lager en plan for markeringer av de viktige saker for Troms Ap og for posisjonering av Troms Arbeiderparti nasjonalt. Dette er et langsiktig arbeid som krever oppfølging, evaluering og eventuelt justering. Planen må inneholde både strategi og tiltak.

**7. Stortingsvalget 2025**

Alt vi gjør i de øvrige punktene i arbeidsplanen påvirker vår evne til å gjøre et godt valg i 2025. Arbeidet med å overbevise velgerne om å stemme på oss har allerede startet, og vi må ha blikket på valget i alt arbeid vi gjør.

# Skolering:

**Digital plattform for skolering**

Arbeiderpartiet har gjennom mange år utarbeidet mange gode skoleringer. Felles for dem alle er at de tar utgangspunktet i at alle skal sitte samlet for å bli skolert. Vi har inngått et samarbeid med en plattform som heter Xtramile. Xtramile er et verktøy som lar oss lage skoleringer som kan inneholde videosnutter og presentasjoner. Gjennom plattformen kan korte og konkrete skoleringer sendes ut til de deltakerne på mail, og de kan tas av medlemmene våre når og hvor de vil. Plattformen gir oss også muligheten til å se hvem som har gjennomført de aktuelle skoleringene.

Vi tror at dette verktøyet vil løfte våre skoleringer enten skoleringen tas alene eller på en samling med andre. I tiden fremover vil vi bruke tid på å få over alle våre skoleringer som ligger på mittap til xtramile slik at vi kan gi et bedre skoleringstilbud til våre medlemmer.

**Lokale og regionale skoleringer**

**Den fine starten**

Innhold i skoleringen

Vi ser dessverre at mange av våre nye medlemmer ikke blir kontaktet etter å ha meldt seg inn i partiet. Vi som organisasjon må bli flinkere til å ta imot nye medlemmer. Den fine starten sier noe om hvordan vi som organisasjon skal ta imot nye medlemmer. Hva vi skal tilby og hva de skal kunne forvente av oss.

Alle nye medlemmer skal bli oppringt av kommunepartileder, medlemsansvarlig eller en annen representant fra kommunepartiets styre. De skal få informasjon om partiets aktiviteter lokalt og hvordan de kan bli aktive medlemmer.

Alle medlemmer får tilsendt lenke til kurset «Ny i Arbeiderpartiet» (på sms eller e-post), som er en digital leksjon som tar for seg Arbeiderpartiets hovedsaker, partiets organisatoriske oppbygning og hvordan medlemmene kan engasjere seg på ulik måte lokalt, regionalt og nasjonalt.

Deltakere

Alle nye medlemmer skal gjennom “den fine starten”.

Gjennomføres

Kontinuerlig

Hva og hvordan:

Lokalt i hvert kommuneparti.

**Grunnskolering**

Innhold i skoleringen

Grunnskoleringen er først og fremst rettet mot medlemmer som har, eller ønsker å ha tillitsverv i partiet, men er også åpent for andre medlemmer. Grunnskoleringen skal gi medlemmene våre en bred introduksjon til partiet. Gjennom ulike bolker lærer de om vår historie, våre verdier, vår politikk og organisasjon.

Skoleringen skal bygge gode rutiner for styrearbeidet i partiavdelinger, kommuneparti og fylkesparti, samt sikre god partikultur og forebygge trakassering i partiorganisasjonen.

Gjennomføres

Vi anbefaler at grunnskoleringen gjennomføres årlig for nyvalgte styrer i partiavdelinger og kommunepartier så tidlig som mulig etter at de er valgt. Det vil si i perioden mars til mai. Fylkespartiene er ansvarlige for å få kommunepartiene til å gjennomføre skoleringen.

Hva og hvordan:

Det utarbeides digitale leksjoner i Xtramile, som deltakerne gjennomfører i forkant av fysisk samling. Skoleringen gjennomføres lokalt i hvert kommuneparti. Der hvor det er naturlig oppfordrer vi kommunepartiene til å gå sammen om å gjennomføre skoleringen.

**Folkevalgtskolering**

Innhold i skoleringen

Folkevalgtskolering retter seg mot partiets folkevalgte, primært i kommune- og fylkesting. Denne skoleringen er et supplement til de skoleringene kommunene og KS tilbyr til alle folkevalgte.

Skoleringen skal lære våre folkevalgte om politikken vår, kommunestyregruppas ansvars- og rollefordeling og hvordan vi sikrer god kultur i gruppas arbeid. I tillegg inneholder den gode råd og tips om medie- og kommunikasjonsarbeid, sosiale medier osv.

Skoleringen skal bidra til å bygge gode rutiner for arbeidet i kommunestyre- eller fylkestingsgruppa, mellom gruppa og partiorganisasjonen, samt sikre god partikultur og forebygge trakassering i partiorganisasjonen.

Gjennomføres

Vi anbefaler at folkevalgtskoleringen gjennomføres tidlig i kommunestyreperioden. Det er likevel viktig å understreke at mye av budskapet med fordel kan gjentas og tas opp på nytt gjennom perioden. Fylkespartiet er ansvarlig for å få kommunepartiene og gruppene til å gjennomføre skoleringen.

Hva og hvordan

Det utarbeides digitale leksjoner i Xtramile. Skoleringen gjennomføres lokalt i hvert kommuneparti.

Troms Arbeiderparti arrangerer folkevalgtopplæring 27. januar 2024 regionalt. Den arrangeres i Nordreisa, Tromsø, Senja, Harstad og Svalbard

**Kommunepartilederne**

Kommunepartilederne er veldig viktig i det organisatoriske arbeidet som kommunepartiene utfører. Fylkespartiet har faste teamsmøter med kommunepartilederne, samt hyppig kontakt på mail. For å styrke dette samarbeidet møtes kommunepartilederne og partiet minst 1 gang pr. år.

**Ordførere/varaordførere/gruppeledere**

Viktig at fylkespartiet og ordførere/varaordførere/gruppeledere har jevnlig kontakt.

Fylkespartiet har faste teamsmøter med ordførerne/varaordførerne/gruppelederne, samt hyppig kontakt på mail. For å styrke dette samarbeidet ordførerne/varaordførerne/gruppelederne og partiet minst 1 gang pr. år.

**Regionvise møter**

Vi har som målsetting å arrangere et regionvis stormøte 1. gang pr. år. På dette møtet skal vi ha en sentral innleder.

**Turne for å besøke kommunene/kommunepartiene**

Fylkespartiet gjennomfører en reiserunde til kommunepartiene våren/sommeren/høsten 2024. Dette planlegges i nær kontakt med kommunepartiene.

**Sentrale skoleringer**

**Topplederskolering**

Innhold i skoleringen:

Det er viktig å utvikle nye ledere i partiet. Personer som tidligere har vært med på disse skoleringene har senere stilt til valg til forskjellige verv og posisjoner. Skoleringen vil blant annet fokusere på hvordan man utøver ledelse, hva er det som identifiserer en god leder, hvordan det er å være leder i Arbeiderpartiet og konflikthåndtering for å nevne noe. I skoleringen vil det være viktig å legge opp til et faglig opplegg som også utfordrer deltakerne til å ta i bruk det de lærer mellom samlingene.

Deltakere:

De som har deltatt på de regionale lederskoleringene som ble avholdt i fylkene i 2022 kan svære kandidater og søke om plass på skoleringen.

Gjennomføres:

Februar til mai

Hva og hvordan:

Det blir fysiske samlinger i Oslo med aktuelle foredragsholdere. I tillegg vil det være noen innledninger digitalt imellom hver samling.

**Kvinne på topp**

Innhold i skoleringen:

Kvinne på topp er en skolering som skal gi deltakerne inngående kunnskap om hvordan partiet fungerer, organisasjonsbygging, skolering av medlemmer, organisasjonskultur, møteledelse og arbeidet i kvinnenettverket for å nevne noe.

Deltakere:

Alle kvinner i partiet oppfordres til å søke.

Gjennomføres:

Mars til juni

Hva og hvordan:

Det blir fysiske samlinger i Oslo med aktuelle foredragsholdere. I tillegg vil det være noen innledninger digitalt mellom hver samling.

**Politiske skoleringer**

Innhold i skoleringene:

Gjennom året vil det komme flere aktuelle politiske saker fra regjeringen. Da er det viktig at vi innkaller til digitale medlemsmøter. Gjennom disse møtene kan vi fortelle om aktuell politikk og få innspill fra våre medlemmer. På denne måten sikrer vi skolering og forankring av medlemsmassen.

Gjennomføres:

Disse møtene gjennomføres ved behov for å sikre at det er dagsaktuelle temaer. De politiske rådgiverne til statsrådene får et særskilt ansvar for å kontakte partikontoret når deres statsråder har aktuelle saker.

Hva og hvordan:

Møtene foregår på digitalt på møteplattformen Teams.

**“Pizza og politikk”**

Innhold i skoleringene:  
Vi ser behovet for økt kompetanse på enkelte politikkområder som f.eks. økonomisk poltikk, næringsliv og arbeidsliv, inkludert pensjon.

Gjennomføres  
Partikontoret utformer presentasjonen i nært samarbeid med politisk ledelse i relevant departement, samt fraksjonen på Stortinget. Det utformes innledning og nedsettes en ressursgruppe som kan bistå i å holde innledninger i kommuneparti. Skoleringene kan gå gjennom hele 2024.

**Valgkampskolering**

Innhold i skoleringen.

Arbeiderpartiets listekandidater blir invitert til samling på starten av året for å gjøre seg klare til valgkamp

Deltakere:

Listekandidater fra fylkene

Gjennomføres:

På starten av 2025

Hva og hvordan:

Samling i og rundt Oslo.

**Skoleringsfestival**

Innhold i skoleringen

Etter at landsmøte er avholdt i 2025 skal alle medlemmer i organisasjonen bli invitert til å delta i partiets digitale skoleringsfestival. Gjennom to uker skal medlemmene få muligheten til å bli skolert i politikken vi går til valg på, våre viktigste saker og hvordan drive valgkamp.

Deltakere:

Alle medlemmer i partiet

Hva og hvordan:

Digitale skoleringer gjennom xtramile og møter på teams.

**“Den lange valgkampen”**

Innhold i skoleringen

Med bakgrunn i årets kommune- og fylkestingsvalg har Arbeiderpartiet, Agenda og AOF i samarbeid, sett på muligheten til å lage en fagligpolitisk skolering som vil gjøre AP og LO-forbundenes tillitsvalgte i stand til å bygge en sterkere arbeiderbevegelse som kan være sentrale i arbeidet frem mot valgene i 2025 og 2027.

Deltagere:

* 50–70 ressurspersoner, fra partiet og bevegelsen i fra hele landet
* Tillitsvalgte, ordførere, kommunestyrer- og fylkestingsrepresentanter, samt stortingsrepresentanter
* Unge i fagbevegelsen/partiet/tillitsvalgte

Hva og hvordan:

Fysisk (Sørmarka) - Fire samlinger over ca ett år.

Støtte fra OU-fondet